62023TJ0167_RES
Byla T‑167/23
(Ištraukų skelbimas)
LAT Nitrogen Piesteritz GmbHirCornerstone Chemical Co.
prieš
Europos cheminių medžiagų agentūrą
2025 m. liepos 9 d. Bendrojo Teismo (penktoji kolegija) sprendimas
„REACH – Didelį susirūpinimą keliančios cheminės medžiagos – Kandidatinio sąrašo, kuriame esančios cheminės medžiagos vėliau bus įtrauktos į Reglamento (EB) Nr. 1907/2006 XIV priedą, sudarymas – Sprendimas, kuriuo melaminas pripažįstamas įtraukimo į sąrašą kriterijus atitinkančia chemine medžiaga – Pareiga motyvuoti – Teisė būti išklausytam – Įgaliojimų viršijimas – Reglamento Nr. 1907/2006 57 straipsnis – Akivaizdi vertinimo klaida – Proporcingumas – Atsargumo principas – Piktnaudžiavimas įgaliojimais“
Teisės aktų derinimas – Cheminių medžiagų registracija, įvertinimas ir autorizacija – REACH reglamentas – Didelį susirūpinimą keliančios cheminės medžiagos – Nustatymo procedūra – Valstybių narių komiteto (VNK) balsavimas – VNK kompetencija savo darbo tvarkos taisyklėse nustatyti to balsavimo taisykles
(Europos Parlamento ir Tarybos reglamento Nr. 1907/2006 82 straipsnis ir 85 straipsnio 9 dalis)
(žr. 33–37 punktus)
Teisės aktų derinimas – Cheminių medžiagų registracija, įvertinimas ir autorizacija – REACH reglamentas – Didelį susirūpinimą keliančios cheminės medžiagos – Nustatymo procedūra – Valstybių narių komiteto vieningas susitarimas – Valstybės narės susilaikymas – Poveikio nebuvimas sprendimui, priimtam vienbalsiai dalyvavusių valstybių narių
(SESV 238 straipsnio 4 dalis; Europos Parlamento ir Tarybos reglamento 1907/2006 59 straipsnio 8 dalis ir 85 straipsnio 8 dalis)
(žr. 38–40, 42-45, 57–61 punktus)
Teisės aktų derinimas – Cheminių medžiagų registracija, įvertinimas ir autorizacija – REACH reglamentas – Didelį susirūpinimą keliančios cheminės medžiagos – Nustatymo procedūra – Viešos konsultacijos – Apimtis – Suinteresuotųjų šalių teisė būti išklausytomis – Netaikymas – Suinteresuotųjų šalių teisė pateikti pastabas – Taikymas
(Europos Sąjungos pagrindinių teisių chartijos 41 straipsnis; Europos Parlamento ir Tarybos reglamento Nr. 1907/2006 57 straipsnis, 59 straipsnio 2-5 dalys ir 85 straipsnio 4 dalis)
(žr. 68–72, 75–93, 98–102, 127 punktus)
Teisės aktų derinimas – Cheminių medžiagų registracija, įvertinimas ir autorizacija – REACH reglamentas – Didelį susirūpinimą keliančios cheminės medžiagos – Nustatymo procedūra – Sąjungos institucijų diskrecija – Apimtis – Teisminė kontrolė – Ribos
(Europos Parlamento ir Tarybos reglamento Nr. 1907/2006 57 straipsnio f punktas)
(žr. 131–140 punktus)
Teisės aktų derinimas – Cheminių medžiagų registracija, įvertinimas ir autorizacija – REACH reglamentas – Didelį susirūpinimą keliančios cheminės medžiagos – Nustatymo procedūra – Su būdingomis cheminės medžiagos savybėmis susijusių pavojų vertinimas – Vertinimo kriterijai – Atsižvelgimas į kelis poveikio aspektus, siekiant įvertinti poveikio didumą – Priimtinumas
(Europos Parlamento ir Tarybos reglamento Nr. 1907/2006 57 straipsnis ir I priedo 1–4 skirsniai, XIII ir XIV priedai, XV priedo 2 skirsnis ir Europos Parlamento ir Tarybos reglamentas Nr. 1272/2008)
(žr. 143–159 punktus)
Teisės aktų derinimas – Cheminių medžiagų registracija, įvertinimas ir autorizacija – REACH reglamentas – Didelį susirūpinimą keliančios cheminės medžiagos – Nustatymo procedūra – Su būdingomis cheminės medžiagos savybėmis susijusių pavojų vertinimas – Vertinimo kriterijai – Reikalavimo priklausyti pavojingumo klasei nebuvimas – Europos cheminių medžiagų agentūros (ECHA) įgaliojimo peržiūrėti pavojingumo klases neturėjimas – ECHA pareigos įrodyti cheminės medžiagos negrįžtamą poveikį nebuvimas
(Europos Parlamento ir Tarybos reglamento Nr. 1907/2006 57 straipsnio f punktas ir I priedas ir Europos Parlamento ir Tarybos reglamento Nr. 1272/2008 37 straipsnio 6 dalis)
(žr. 165, 166, 175, 176 punktus)
Teisės aktų derinimas – Cheminių medžiagų registracija, įvertinimas ir autorizacija – REACH reglamentas – Didelį susirūpinimą keliančios cheminės medžiagos – Nustatymo procedūra – Su būdingomis cheminės medžiagos savybėmis susijusių pavojų vertinimas – Vertinimo kriterijai – Pareigos atsižvelgti į duomenis, susijusius su poveikiu, nebuvimas
(Europos Parlamento ir Tarybos reglamento Nr. 1907/2006 57 straipsnis, 58 straipsnio 2 dalis, 60 straipsnio 2 dalis, 64 straipsnio 4 dalis, 70 straipsnis, I priedo 6 skirsnis ir XV priedo 2 skirsnio 2 punktas)
(žr. 191–193 punktus)
Teisės aktų derinimas – Cheminių medžiagų registracija, įvertinimas ir autorizacija – REACH reglamentas – Didelį susirūpinimą keliančios cheminės medžiagos – Nustatymo procedūra – Europos cheminių medžiagų agentūros (ECHA) sprendimas, kuriuo melaminas pripažįstamas didelį susirūpinimą keliančią chemine medžiaga – Melamino stipraus toksinio poveikio reprodukcijai įrodymų nepakankamumas – Akivaizdi vertinimo klaida, neturinti įtakos sprendimo teisėtumui – Pateisinimas – Kitos būdingos melamino savybės, galinčios smarkiai paveikti žmonių sveikatą ir aplinką
(SESV 263 ir 296 straipsniai; Europos Parlamento ir Tarybos reglamento Nr. 1907/2006 57 straipsnio f punktas ir XV priedas, Europos Parlamento ir Tarybos reglamento Nr. 1272/2008 I priedas)
(žr. 210–215, 220–230, 427, 429 punktus)
Teisės aktų derinimas – Cheminių medžiagų registracija, įvertinimas ir autorizacija – REACH reglamentas – Didelį susirūpinimą keliančios cheminės medžiagos – Nustatymo procedūra – Medžiagos keliamo susirūpinimo lygio nustatymas – Atsižvelgimas į duomenis, susijusius su poveikiu žmogui, atspindinčiu galiojančias rizikos valdymo priemones – Priimtinumas
(Europos Parlamento ir Tarybos reglamento Nr. 1907/2006 57 straipsnio f punktas)
(žr. 416 punktą)
Teisės aktų derinimas – Cheminių medžiagų registracija, įvertinimas ir autorizacija – REACH reglamentas – Didelį susirūpinimą keliančios cheminės medžiagos – Nustatymo procedūra – Medžiagos keliamo susirūpinimo lygio nustatymas – Atsižvelgimas į kitą informaciją nei ta, kuri susijusi su atitinkamoms medžiagoms būdingomis savybėmis – Priimtinumas
(Europos Parlamento ir Tarybos reglamento Nr. 1907/2006 57 straipsnio f punktas)
(žr. 417 punktą)
Teisės aktų derinimas – Cheminių medžiagų registracija, įvertinimas ir autorizacija – REACH reglamentas – Didelį susirūpinimą keliančios cheminės medžiagos – Nustatymo procedūra – Europos cheminių medžiagų agentūros (ECHA) sprendimas, kuriuo melaminas pripažįstamas didelį susirūpinimą keliančią chemine medžiaga – Proporcingumo principo pažeidimas – Nebuvimas
(ESS 5 straipsnio 4 dalis; Europos Parlamento ir Tarybos reglamento Nr. 1907/2006 69 konstatuojamoji dalis, 1 straipsnio 1 ir 3 dalys, 14 straipsnio 6 dalis, 55 straipsnis, 57 straipsnio f punktas, 58 ir 59 straipsniai, 60 straipsnio 2 ir 4 dalys, I priedo 5.1.1 skirsnis ir XIV priedas)
(žr. 433–464 punktus)
Teisės aktų derinimas – Cheminių medžiagų registracija, įvertinimas ir autorizacija – REACH reglamentas – Didelį susirūpinimą keliančios cheminės medžiagos – Nustatymo procedūra – Europos cheminių medžiagų agentūros (ECHA) sprendimas, kuriuo melaminas pripažįstamas didelį susirūpinimą keliančią chemine medžiaga – Patvarios, lakios ir toksiškos cheminės medžiagos savybių nustatymo kriterijai – Piktnaudžiavimas įgaliojimais – Nebuvimas
(Europos Parlamento ir Tarybos reglamento Nr. 1907/2006 57 straipsnio f punktas)
(žr. 478–487 punktus)
Santrauka
Išnagrinėjęs ieškinį dėl Europos cheminių medžiagų agentūros (ECHA) sprendimo, kuriuo melaminas pagal REACH reglamentą (
1
) buvo nustatytas kaip „didelį susirūpinimą kelianti“ cheminė medžiaga, panaikinimo ir jį atmetęs Bendrasis Teismas priėmė sprendimą nauju klausimu – dėl valstybių narių komiteto (toliau – VNK) darbo tvarkos taisyklėse nustatytų balsavimo taisyklių – ir apibendrino jurisprudenciją dėl suinteresuotųjų šalių teisės teikti pastabas vykdant didelį susirūpinimą keliančių cheminių medžiagų nustatymo procedūrą ir dėl sąvokos „būdingos savybės“.
Tas ECHA sprendimas (jį ginčijo dvi ieškovės – LAT Nitrogen Piesteritz GmbH ir Cornerstone Chemical Co., melamino gamintojos, įsisteigusios Vokietijoje ir Jungtinėse Amerikos Valstijose) buvo priimtas po to, kai Vokietijos Federacinė Respublika pateikė dokumentaciją pagal REACH reglamento XV priedą, joje išreiškusi pritarimą tam, kad melaminas būtų nustatytas kaip didelį susirūpinimą kelianti cheminė medžiaga, nes jis atitinka REACH reglamento 57 straipsnio f punkte pateiktus kriterijus. Po šio dokumentacijos pateikimo ECHA pakvietė suinteresuotąsias šalis pateikti savo pastabas dėl jos (
2
). Pateikus pastabas, dokumentacija buvo perduota VNK, jame vienbalsiai sutarta dėl tokio nustatymo.
Bendrojo Teismo vertinimas
Pirmiausia Bendrasis Teismas atmetė neteisėtumu grindžiamą prieštaravimą, pareikštą dėl VNK darbo tvarkos taisyklių 19 straipsnio 5 dalies, pagal kurią dalyvaujančių arba atstovaujamų narių susilaikymas netrukdo VNK priimti vienbalsiškumo reikalaujančių sprendimų.
Iš tiesų, kiek tai susiję su VNK kompetencija nustatyti balsavimo taisykles savo darbo tvarkos taisyklėse, Bendrasis Teismas pabrėžė, kad REACH reglamento 85 straipsnio 9 dalyje nustatytas klausimų, kurie gali būti reglamentuojami darbo tvarkos taisyklėse, sąrašas nėra išsamus. Kadangi REACH reglamente reglamentuojamas tik balsų daugumos, reikalingos priimti sprendimą dėl didelį susirūpinimą keliančių cheminių medžiagų nustatymo, klausimas, būtina VNK darbo tvarkos taisyklėse nustatyti kitas balsavimo taisykles, kad VNK išvengtų teisinės spragos rizikos. Be to, tokių taisyklių nustatymas padeda užtikrinti jų nuspėjamumą ir leidžia aktų adresatams su jais susipažinti ir, kaip šiuo atveju, ginčyti juos Europos Sąjungos teisme. Šitaip jos prisideda prie teisinio saugumo užtikrinimo. Bendrasis Teismas padarė išvadą, kad VNK buvo kompetentingas savo darbo tvarkos taisyklėse nustatyti balsavimo taisykles.
Dėl VNK darbo tvarkos taisyklių 19 straipsnio 5 dalies turinio Bendrasis Teismas pažymėjo, kad VNK taisyklės dėl susilaikymo yra tiesiogiai grindžiamos SESV 238 straipsnio 4 dalimi, susijusia su balsavimu Europos Sąjungos Taryboje. Kadangi VNK darbo tvarkos taisyklių 19 straipsnio 5 dalis grindžiama šia nuostata, pagal kurią susilaikymas nuo pozicijos pareiškimo netrukdo priimti vienbalsiškumo reikalaujančių sprendimų, negalima teigti, kad jis prieštarauja pagrindiniams demokratijos principams ir pažeidžia Parlamento, Tarybos ar Komisijos įgaliojimus. Be to, susilaikymą reikia suprasti įprasta prasme, t. y. kaip atsisakymą pareikšti nuomonę dėl tam tikro pasiūlymo, o ne kaip svarstomo pasiūlymo atmetimą.
Antra, nagrinėdamas bylą iš esmės Bendrasis Teismas visų pirma atmetė neteisėtumu grindžiamą prieštaravimą, susijusį su tariamu ieškovių teisės būti išklausytoms pažeidimu per ginčijamo sprendimo priėmimo procedūrą.
Bendrasis Teismas pažymėjo, kad, nors REACH reglamento 59 straipsnio 4 dalies redakcijoje prancūzų kalba nurodyta suinteresuotųjų šalių teisė pateikti „informations“ [informacija], tų šalių teisė apima platesnę teisę pateikti „observations“ [pastabos]. Tokį aiškinimą patvirtina šios nuostatos redakcijos anglų, ispanų, italų ir vokiečių kalbomis.
Vis dėlto Bendrasis Teismas priminė, kad REACH reglamento 59 straipsnio 4 dalyje numatytos tik viešosios konsultacijos, kurios nesuteikia suinteresuotosioms šalims jokių specialių procesinių teisių, išskyrus teisę teikti pastabas.
Be to, REACH reglamento 85 straipsnio 4 dalis ir ECHA apibrėžtas stebėtojo statusas nesuteikia VNK posėdyje dalyvaujančioms suinteresuotosioms šalims teisės būti išklausytoms. Jie suteikia joms tik galimybę pateikti pastabas dėl konkrečių ir galbūt iš anksto apibrėžtų klausimų.
Galiausiai Bendrasis Teismas nusprendė, kad ieškovės negali pagrįstai teigti, kad ECHA padarė akivaizdžią vertinimo klaidą, manydama, kad melamino savybės, susijusios su jo išlikimu aplinkoje, turėjo poveikį, dėl kurio galėjo būti padaryta išvada, kad melaminas turi būti nustatytas kaip didelį susirūpinimą kelianti cheminė medžiaga pagal Reglamento Nr. 1907/2006 57 straipsnio f punktą.
Šiuo atžvilgiu tai, kad siekiant nustatyti lygiavertį susirūpinimo lygį šioje nuostatoje daroma nuoroda į REACH reglamento 57 straipsnio a–e punktuose nurodytas chemines medžiagas, nereiškia, kad cheminė medžiaga turi atitikti tų medžiagų identifikavimo kriterijus, kad galėtų būti nustatyta kaip didelį susirūpinimą kelianti cheminė medžiaga. Taigi ECHA nėra ribojama tik Reglamente Nr. 1272/2008 (
3
)nustatytomis pavojingumo klasėmis ar Reglamento Nr. 1907/2006 XIII priede nustatytais kriterijais.
Vis dėlto, ECHA turi išanalizuoti cheminei medžiagai, kurią ketinama nustatyti kaip didelį susirūpinimą keliančią cheminę medžiagą, būdingų savybių pavojingumą, patikslinant, kad „pavojingumo“ sąvoka apibūdina bet kokį produktą ar procesą, kuris „gali“ sukelti neigiamą poveikį žmonių sveikatai ar aplinkai. Šiuo atžvilgiu REACH reglamento 57 straipsnio f punkte nėra reikalaujama, kad cheminės medžiagos savybė savaime ir atskirai turėtų didelį poveikį, kad į ją būtų atsižvelgta cheminę medžiagą nustatant kaip keliančią didelį susirūpinimą. Vis dėlto būtina, kad ji turėtų tokį poveikį, kad kartu su kitomis minėtai cheminei medžiagai būdingomis savybėmis galėtų smarkiai paveikti žmonių sveikatą arba aplinką.
Vis dėlto vien tai, kad dėl savo savybių, susijusių su išlikimu, cheminė medžiaga gali lengvai plisti ir būti aptinkama aplinkoje, lemia poveikį, nes sukelia su jos būdingomis savybėmis susijusias pasekmes. Patvarias ir linkusias į bioakumuliaciją chemines medžiagas galima laikyti medžiagomis, turinčiomis didelį poveikį žmonių sveikatai ar aplinkai. Patvarumas ir bioakumuliacija yra savybės, susijusios su cheminės medžiagos išlikimu aplinkoje. Šiomis sąlygomis į cheminės medžiagos savybių, susijusių su jos išlikimu aplinkoje, pavyzdžiui, jos patvarumu, judrumu ir gebėjimu plisti dideliais atstumais, poveikį galima atsižvelgti, siekiant nustatyti, ar medžiaga gali kelti didelį poveikį žmonių sveikatai arba aplinkai, dėl kurio kyla tokio pat lygio susirūpinimas.
(
1
)	2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006, p. 1; toliau – REACH reglamentas).
(
2
)	Pagal šio reglamento 59 straipsnio 4 dalį.
(
3
)	2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008, p. 1).